b'\n_START_ARTICLE_\nElbphilharmonie\n_START_SECTION_\nKaiserspeicher\n_START_PARAGRAPH_\nBygningen er oppf\xc3\xb8rt p\xc3\xa5 den tidligere Kaiserh\xc3\xb6ft, det ytterste punkt p\xc3\xa5 en utstikkerkai sentralt i Hamburg havn. P\xc3\xa5 tomten ble det i 1875 oppf\xc3\xb8rt et lagerhus (tysk: Speicher) Kaispeicher A, men kalt Kaiserspeicher til \xc3\xa6re for Vilhelm I. Kaiserspeichers klokket\xc3\xa5rn hadde p\xc3\xa5 toppen montert en tidskule, synlig over hele Hamburg havn. Tidskulen eller -ballen, var et optisk tidssignal. Den ble heist til toppen to ganger daglig, og sluppet ned p\xc3\xa5 n\xc3\xb8yaktige klokkeslett. Anlegget sto i forbindelse med observatoriet Hamburger Sternwarte. _NEWLINE_Det opprinnelige Kaiserspeicher ble sterkt \xc3\xb8delagt under andre verdenskrig. Klokket\xc3\xa5rnet sto fremdeles, men ble revet, og en ny bygning sto ferdig i 1963. Det nye lagerhuset ble brukt for lagring av kakao, te og tobakk, og var i virksomhet til tusen\xc3\xa5rsskiftet. Bygningen ble siden brukt til utstillinger og konserter. Den danner n\xc3\xa5 sokkelen til det nye konserthuset, og vises ved sin teglsteinsfasade.\n_START_SECTION_\nElbphilharmonie\n_START_PARAGRAPH_\nElbphilharmonie, med kallenavn Elphi, var under oppf\xc3\xb8ring mellom april 2007 og oktober 2016, etter tegninger av arkitektene Pierre de Meuron og Jacques Herzog. Bygningen rager 110 meter over havet. Den inneholder blant annet tre konsertsaler p\xc3\xa5 henholdsvis 2 100, 550 og 150 plasser, et hotell, restauranter og leiligheter._NEWLINE_Den store konsertsalen er konstruert som en vinberg, eller terrassert ving\xc3\xa5rd, der ingen publikumsplasser er lengre fra dirigenten enn 30 meter.  _NEWLINE_Orgelet i den store konsertsalen er bygget av Johannes Klais Orgelbau (Bonn), mens akkustikkplanleggingen er ivaretatt av Yasuhisa Toyota og hans firma Nagata Acoustics._NEWLINE_Elbphilharmonie var opprinnelig kostnadsberegnet til 77 millioner euro, men et estimat per 2013 var p\xc3\xa5 789 millioner euro. Bygningen skulle v\xc3\xa6rt ferdigstilt i 2010, men ble f\xc3\xb8rst ferdig den 31. oktober 2016. Konserthuset ble offisielt \xc3\xa5pnet 11. januar 2017._NEWLINE_Konserthuset er hovedsete for kringkastingsstasjonen NDRs eget orkester, NDR Elbphilharmonie Orchester.'